ฝรั่งตั้งโปรแกรมขายกดหุ้นดิ่ง 32.45จุด
หุ้นดิ่งแรงกว่า 30 จุด มูลค่าซื้อขายกว่า 6.8 หมื่นล้านบาท จากนักลงทุนต่างชาติตั้งโปรแกรมขาย
6 มิ.ย. 2556

หุ้นดิ่งแรงกว่า 30 จุด มูลค่าซื้อขายกว่า 6.8 หมื่นล้านบาท จากนักลงทุนต่างชาติตั้งโปรแกรมขาย
วันนี้ดัชนีตลาดหุ้นไทยปิดที่ 1,490.21 จุด ลดลง -32.45 จุด หรือ -2.13%  มูลค่าการซื้อขาย 68,645.95 ล้านบาท
หลักทรัพย์ที่มีการซื้อขายสูงสุด 5 อันดับได้แก่
1.TRUE ปิดที่ 8.70 บาท ลดลง -1.25 บาท มูลค่าการซื้อขาย 6,654.97  ล้านบาท 
2.INTUCH ปิดที่ 84.00 บาท ลดลง -4.00 บาท มูลค่าการซื้อขาย 4,196.32  ล้านบาท 
3.ADVANC ปิดที่ 263.00 บาท เพิ่มขึ้น 1.00 บาท มูลค่าการซื้อขาย 3,439.81  ล้านบาท  
4.JAS ปิดที่ 7.70 บาท ลดลง -0.35 บาท มูลค่าการซื้อขาย 3,171.08  ล้านบาท 
5.CK ปิดที่ 23.70 บาท ลดลง -2.05 บาท มูลค่าการซื้อขาย 2,654.09  ล้านบาท  
นายประกิต สิริวัฒนเกตุ ผู้จัดการฝ่ายกลยุทธ์ลงทุนบลเอเซียพลัส กล่าวว่า หุ้นดิ่งแรงจากการตั้งโปรแกรมขายของนักลงทุนต่างชาติที่เกิดขึ้นทั้งในช่วงเช้า ช่วงบ่าย และท้ายตลาด ซึ่งการขายของต่างชาติครั้งนี้เกิดขึ้นจริงๆ และขายแรง และประเมินว่าแรงขายของต่างชาติยังมีอยู่ เพราะหากพิจารณาจากตัวเลขที่เข้าซื้อตั้งแต่ พ.ย. 2554 จะเห็นว่ายังซื้อสุทธิอยู่ 1.6 แสนล้านบาท และไม่นับในส่วนของ NvDR ที่ยังมียอดซื้อสุทธิอยู่ 1.4 แสนล้านบาท ซึ่งก็ยังเห็นว่ายังขายได้อยู่และการขายก็เป็นการขายที่มีกำไร
ทั้งนี้การขายของต่างชาติน่าจะเกิดขึ้นมาจากการที่ผลตอบแทนของพันธบัตรสหรัฐพุ่งขึ้นสูงและยังไม่ชี้ชัด จะนำไปโป๊ะการขาดทุนในตลาดพันธบัตรหรือไม่ หรือขายเพื่อถือเงินไว้เฉยๆแต่ยังไม่เห็นสัญญาณการนำเงินกลับมาลงทุนในสนทรัพย์เสี่ยง
อย่างไรก็ตามเมื่อดัชนีหลุด1,500 จุดก็ยังเสี่ยงที่จะลดลงได้อีกแม้ว่าพรุ่งนี้อาจจะรีบาวน์กลับมาได้แต่จะเกิดขึ้นช่วงสั้นๆ เท่านั้น ซึ่งในจังหวะที่รีบาวน์ยังแนะนำให้นักลงทุนใช้เป็นจังหวะขาย สำหรับคนที่มีหุ้นอยู่และหากยังไม่มีหุ้นก็แนะนำให้ถือเงินสดไว้รอความชัดเจน